# Fernando Muñoz Carrasco

Fernando Muñoz Carrasco (Darrícal, 1949 - la Seu d'Urgell, 18 de maig de 1983), conegut també com a Randy Muñoz, va ser un pilot motociclista català d'origen andalús. Tot i que aconseguí èxits en trial (campió d'Espanya el 1973) i enduro, va destacar especialment en la disciplina del motocròs, havent-ne guanyat quatre campionats espanyols entre 1976 i 1982.
Es va morir a l'edat de 33 anys, en un accident de cotxe prop de La Seu d'Urgell, quan anava cap a Andorra a recollir les seves Yamaha per a posar-les a punt. Entre els seus acompanyants, tots supervivents, hi havia el jove pilot andorrà Xavier Cardelús. Muñoz deixava vídua i dos fills.

## Resum biogràfic

Nascut a Darrical, una pedania d'Alcolea, a l'Alpujarra de la província d'Almeria (prop del parc de Sierra Nevada), Fernando residí des dels quatre anys a Pallejà, al Baix Llobregat. La primera moto que va tenir va ser una Derbi Paleta de 3 velocitats, que feia servir a Gimcanes i altres competicions senzilles. Aviat Ramon Costa, de Molins de Rei, li va proporcionar una Sherpa T per a participar en competicions de trial. Muñoz va deixar la feina per dedicar-se a les curses, passant a formar part del personal de Bultaco.

### L'etapa a Bultaco

Fernando Muñoz aconseguí el primer triomf important el 1970, quedant segon al Trial de Reis que es disputava tradicionalment a començaments de gener pels voltants de Dosrius, darrere Ignasi Bultó (Bultaco) i davant de Pere Pi (Montesa). A partir d'aquell moment va passar a formar part de l'equip oficial de trial de Bultaco. Acabà la temporada en tercer lloc, darrere Ignasi Bultó i Pere Pi. El 1971 va córrer els Sis Dies Internacionals d'Enduro (International Six Days Trial, ISDT), abandonant per avaria. El 1972 va aconseguir la medalla d'argent al l'edició dels ISDT d'Espanya celebrada a l'Escorial.
El 1973 va guanyar el campionat espanyol de trial i va vèncer a la categoria de 350 cc dels Sis Dies d'Escòcia de Trial. A més a més, va competir amb èxit en el Campionat d'Europa de Trial, acabant quart a Suïssa i cinquè a Itàlia.

### El canvi a OSSA i a Montesa

El 1974 deixa Bultaco i fitxa per OSSA al mateix temps que el seu amic Domingo Gris (ex-campió d'Espanya de motocròs) amb la idea de dedicar-se al trial, però diverses circumstàncies el feren canviar al motocròs, participant en el desenvolupament dels primers prototipus de les futures Phantom juntament amb Gris. Malgrat tot, a causa de la crisi del petroli i els problemes financers que afectaren l'empresa, tots dos hagueren d'abandonar la marca l'any següent.
El 1975 va fitxar per Montesa, fent equip amb Albert Ribó, Domingo Illa, Esteve Soler i Santi Babot. La seva tasca va ser col·laborar en posar a punt les Cappra de motocròs. El 1976 va guanyar dos campionats espanyols de motocròs: 250 cc i trofeu RFME de 500 cc.
El 1977 un accident li va afectar dues vèrtebres i s'hagué de conformar amb el subcampionat de motocròs de 250 cc rere el pilot revelació de la temporada, Toni Elías, oficial de Bultaco, amb qui va iniciar una rivalitat esportiva que va durar anys. El 1978 aconseguí un nou campionat en la categoria de 500 cc, quedant cinquè al de 250 cc, i el 1979 obtenia un nou subcampionat de 250 cc rere Toni Elías. Després d'aquest campionat va deixar Montesa per diferències amb la marca, acabant així la seva etapa més reeixida.

### Amb Maico i Gilera

El 1980 va estar a punt de tornar a fitxar per Bultaco, i de fet col·laborà amb la seva antiga marca en el desenvolupament del prototipus d'allò que hauria d'haver estat la Pursang MK15 420 cc, però la crisi d'aquesta empresa el va deixar sense moto i al final va córrer amb Maico a la categoria de 250 cc, finalitzant el campionat en tercera posició (el campió fou Toni Arcarons), mentre que a la categoria de 125 cc corregué amb Gilera i va aconseguir el subcampionat darrere Toni Elías. El 1981 ja va córrer amb Gilera les dues categories (125 i 250 cc), aconseguint-hi sengles subcampionats. El 1982 fou campió d'Espanya de 500 cc amb Yamaha.

### L'accident mortal

El 18 de maig de 1983, a la nit, Muñoz viatjava d'acompanyant dins el cotxe de l'importador andorrà de Yamaha. Randy havia deixat les motos amb el remolc en un taller de la Seu d'Urgell i anaven plegats a sopar i a recollir-ne unes altres a Andorra. Passada la Seu en direcció Andorra, la carretera estava en molt mal estat a causa de les fortes riuades de la tardor anterior. Una punxada feu perdre el control del vehicle al conductor, quedant el cotxe travessat al carril contrari. El cotxe que venia de cara no el va poder esquivar i Muñoz va rebre tot l'impacte. Fou operat d'urgència a l'hospital de La Seu, però després de dues hores al quiròfan no es va poder fer res per a salvar-lo. L'enterrament fou dos dies després al cementiri de Pallejà, ple de gom a gom.

## Palmarès

* Medalla d'argent als ISDT de l'Escorial (Espanya) el 1972, amb Bultaco.
* Guanyador en la categoria de 350 cc dels Sis Dies d'Escòcia de Trial de 1973, amb Bultaco.

### Palmarès en trial

| Any | Motocicleta | C. Europa | C. Espanya |
| 1970 | Bultaco | - | 3r |
| 1971 | Bultaco | 18è | 9è |
| 1972 | Bultaco | 20è | 7è |
| 1973 | Bultaco | - | 1r |
| 1974 | Bultaco/OSSA | 21è | 5è |
| Total títols | Total títols | 0 | 1 |

### Palmarès en motocròs
#### Campionat d'Espanya

| Any | Motocicleta | 500 cc | 250 cc | 125 cc |
| 1974 | OSSA | - | 10è | - |
| 1975 | OSSA/Montesa | - | 7è | - |
| 1976 | Montesa | 1r | 1r | - |
| 1977 | Montesa | - | 2n | - |
| 1978 | Montesa | 1r | 5è | - |
| 1979 | Montesa | - | 2n | - |
| 1980 | Maico/Gilera | - | 3r | 2n |
| 1981 | Gilera | - | 2n | 2n |
| 1982 | Yamaha | 1r | 2n | - |
| Total títols | Total títols | 3 | 1 | 0 |
| | | 4 estatals | 4 estatals | 4 estatals |

#### Campionat del Món

| Any | Motocicleta | Resultats destacats |
| 1978 | Montesa 250cc | · 4t al GP d'Itàlia · 1r a Bèlgica (cursa internacional amb pilots de nivell) |
| 1979 | Montesa 250cc | · 7è en una mànega al GP d'Espanya, celebrat al Circuit del Vallès |
| 1981 | Gilera 125cc | · 5è al GP d'Àustria · 5è al GP d'Espanya, celebrat al Circuit de Montgai |

## Notes

* ↑ S'ha dit que aquest sobrenom l'ideà Jim Pomeroy, ateses les dificultats que tenia per a pronunciar correctament Fernando. En contrapartida, Muñoz anomenava a l'americà Bimbo, a causa probablement de la seva aparició a la contraportada de l'àlbum El mundo de las motos, editat per l'empresa de brioxeria Bimbo el 1975.

## Referències

* ↑ «Se mató Fernando Muñoz» (PDF) (en castellà). Hemeroteca. El Mundo Deportivo, 20-05-1983. [Consulta: 9 desembre 2010].
* ↑ «Motocròs amb Montesa (1975-1979)». randymotorclubpalleja.com. Randy Motor Club Pallejà, 2015. [Consulta: 25 agost 2015].
* ↑ Herreros, Francisco; Aznar, José Luis. «Motocross». A: Historia del motociclismo en España (en castellà). Barcelona: RACC, 1998, p. 280,282. ISBN 84-920886-5-6.
* 1 2 «Fernando Muñoz Carrasco "RANDY"» (en castellà). randymotorclubpalleja.com. Arxivat de l'original el 25 de novembre 2009. [Consulta: 2 novembre 2009].
* ↑ «Accidente mortal de Fernando Muñoz» (PDF) (en castellà). Hemeroteca. La Vanguardia, 20-05-1983. [Consulta: 9 desembre 2010].
* 1 2 3 4 «Fernando Muñoz "Randy"» (en castellà). motosclasicas.org. [Consulta: 2 novembre 2009].
* ↑ «La columna de Fili… Fernando Muñoz» (en castellà). 2y4t.com. [Consulta: 2 novembre 2009].
* ↑ «Tras su violenta ruptura con OSSA. Tanto Gris como Muñoz ya están con Montesa» (PDF) (en castellà). Hemeroteca. El Mundo Deportivo, 12-06-1975. [Consulta: 18 gener 2012].
* ↑ «Historia de Montesa» (PDF) (en castellà). ramisaction.com. Montesa. Arxivat de l'original el 3 de febrer 2010. [Consulta: 2 novembre 2009].
* ↑ «Pursang MK 15 420 cc (en la fábrica Bultaco)» (en castellà). clubcemoto.blogspot.es, 31-08-2009. Arxivat de l'original el 27 de gener 2012. [Consulta: 15 novembre 2011].
* ↑ «Motocròs amb Beta, KTM i Yamaha (1982-1983)». randymotorclubpalleja.com. Randy Motor Club Pallejà, 2015. [Consulta: 25 agost 2015].
* ↑ Linati Bigas, Alejandro. «Campeones de España». A: Iniciación al Moto-Cross, Trial y Todo-Terreno (en castellà). Barcelona: Editorial De Vecchi, SA, 1975, p. 147. ISBN 84-315-12210.

### Bibliografia

* Roig, Santi «Biografía-homenaje a Fernando Muñoz» (en castellà). SOLO MOTO Treinta. Alesport S.A. [Barcelona], núm. 6, 7-1983, p. 46-57.

## Enllaços externs

* Biografia oficial de Randy Muñoz al Web del Randy Motor Club Pallejà (català) (castellà) (anglès)
* Web del Randy Motor Club de Pallejà, fundat en honor seu (castellà)
* Entrada en un blog on s'explica qui era Randy Muñoz (castellà)
Campions d'Espanya de trial :
1968 - Pi
1969 - Bultó
1970 - Bultó
1971 - Bultó
1972 - Bultó
1973 - Muñoz
1974 - Soler
1975 - Soler
1976 - Soler
1977 - Soler
1978 - Gorgot
1979 - Gorgot
1980 - Gorgot
1981 - Gorgot
1982 - Gorgot
1983 - Gorgot
1984 - Gallach
1985 - Gallach
1986 - Tarrés
1987 - Tarrés
1988 - Tarrés
1989 - Tarrés
1990 - Tarrés
1991 - Tarrés
1992 - Tarrés
1993 - Tarrés
1994 - Tarrés
1995 - Colomer
1996 - Bilbao
1997 - Colomer
1998 - Colomer
1999 - Colomer
2000 - Colomer
2001 - Lampkin
2002 - Cabestany
2003 - Lampkin
2004 - Raga
2005 - Raga
2006 - Bou
2007 - Raga
2008 - Raga
2009 - Bou
2010 - Raga
2011 - Bou
2012 - Bou
2013 - Bou
2014 - Bou
2015 - Bou
2016 - Bou
2017 - Bou
2018 - Bou
2019 - Bou
2020 - Raga
2021 - Busto
2022 - Busto
2023 - Busto :